مەنسوور ئەلئەترەش

مەنسوور سوڵتان ئەلئەترەش (٣ی شوباتی ١٩٢٥ – ١٤ی تشرینی دووەمی ٢٠٠٦) سیاسەتمەدار و  ڕۆژنامەنووسی سووریا بووە. لە ساڵی ١٩٤٥ لەگەڵ ھاوڕێ خوێندکارەکانی زانکۆ پەیوەندی بە بزووتنەوەی بەعسی عەرەبیەوە کردووە. بزووتنەوەکە ڕۆڵێکی گەورەی ھەبوو لە بەڕێوەبردنی کۆنفرانسی ٧ی نیسانی ١٩٤٧ کە شوێنی دەستپێکردنی حیزبی بەعسی عەرەبی و  لقی سووریا بوو.  لە سەردەمی سەرۆکایەتی ئەدیب شیشکلی (١٩٥١–١٩٥٤) بووەتە چالاکوانێکی دژە حکوومەت و دوو جار زیندانی کراوە، بەڵام دواتر شیشکلی ئازادی دەکات لە ھەوڵێکدا بۆ بەدەستھێنانی پشتیوانی باوکی، سوڵتان ئەلئەترەش. ساڵی دواتر شیشکلی لابرا و ئەترەش بۆ پەرلەمان ھەڵبژێردرا، بەڵام پێشنیازێکی بۆ کارکردن لە حکوومەتەکەی سەعید غەزی ڕەتکردەوە. لە سەردەمی کۆماری یەکگرتووی عەرەبی (١٩٥٨–١٩٦١) ئەلئەترەش بووە لایەنگرێکی بەھێزی سەرۆکی میسر جەمال عەبدولناسر. دواتر دژی جیابوونەوەی سووریا لە کۆماری یەکگرتووی عەرەبی وەستایەوە و پێشنیازەکانی بۆ کارکردن لە حکوومەتە یەک لە دوای یەکە جیابووەوەکان وەک نیشانەی ناڕەزایەتی ڕەتکردەوە.

کاتێک حیزبی بەعس لە ساڵی ١٩٦٣ بە کودەتایەک ھاتە سەر دەسەڵات، ئەترەش بوو بە وەزیری کاروباری کۆمەڵایەتی، لە ساڵی  ١٩٦٥ بوو بە سەرۆکی ئەنجومەنی فەرماندەیی شۆڕش. کودەتا سەربازییەکەی ساڵی ١٩٦٦ لە سووریا لە نێوان ئەفسەرە چەپەکانی بەعسیدا بووە ھۆی دابەشبوون لەناو حیزبەکەدا لە نێوان ئەفسەرانی کودەتاکە کە لیژنەی سەربازییان دامەزراند و دامەزرێنەران بە سەرۆکایەتی میشیل عەفلەق، ئەلئەترەش لایەنگری عەفلەق بوو و بوو بە لایەنگرێکی سەرسەختی. دواتر زیندانی کرا، بەڵام ئازادکرا دوای شکستی سووریا لە شەڕی ساڵی  ١٩٦٧ لەگەڵ ئیسرائیل. دوای دوو ساڵ لە دەربەدەری لە لوبنان، گەڕایەوە بۆ سووریا و لەوێ ڕای گەیاند کە وازی لە ژیانی سیاسی ھێناوە. لە ١٤ی تشرینی دووەمی ٢٠٠٦ کۆچی دوایی کردووە و لە نزیک شارەکەی خۆی لە شاری ئەلقەریا بە خاک سپێردرا.

 سەرچاوەکان 

پۆل:لەدایکبووانی ١٩٢٥
پۆل:مردووانی ٢٠٠٦
پۆل:دەرچووانی زانکۆی ئەمریکی لە بەیرووت
پۆل:دەرچووانی زانکۆی پاریس